Ńdɔ Ǹtondôbə a dzó ai ma nâ: “Bɛ̌ mə̄kɔ́g mə́bɛ̄ anə́ émá mə́ ósú, ó zū ábə ma á ńkǒl á yób ó kom fə ewɔ́lī élé, 2mayi til á mə̄kɔ́g bíbúg bí ngábə́ mə́kɔ́g mə́ ósú yā ó ngābúg, ó fūdī byá á éwɔ̄lī étē. 3Ńdɔ mə ngákom ewɔ́li ai məbám mə́ ásie, mə bɛ̌ mə̄kɔ́g mə́bɛ̄ mə́ fulugan ai émá mə́ ósú, ńdɔ mə ngábɛ́d á ńkǒl á yōb ai məkɔ́g mə́bɛ̄ á mɔ́. 4Ńdɔ a ngátil á mə̄kɔ́g ńtílán yā ó ngábə́ ósúsúa, bibúg áwômǒ yā Ńtondôbə a ngákad mínā á ńkǒl ā yōb á zāŋ ndóan ámǒs ékóán. Ńdɔ Ǹtondôbə a ngávə́ mā byá. 5Ńdɔ mə ngádúgan sus á ńkǒl á sī mə fudí mə̄kɔ́g mə́mvéndé á éwɔ́li mə ngákom, étē ńgɔ̄ mə́ nə́, anə́ ḿból Ńtondôbə a ngábénde ma. 6Ńdɔ̄ bɔ́n bə́ Ísraɛ̂l bə́ ngátíē á bitam bí Bene Yaakân ḿfág yā Moséra, vóm tē ńgɔ̄ Áron a ngáwú, vóm tē fə̄ ńgɔ a ngádzəban; ńdɔ̄ mɔ́n wōé Eleazâr a ngátəbə́ fada á məyian móé. 7Ńdɔ̄ bə́ ngátíē hálā bə́ kə́ á Gudgoda, á kódó yā Gudgoda bə́ kə́ á Yotvata, sí yǎ é bə̄lə́ áswé ábuí. 8Ńdɔ Ǹtondôbə a ngátɔ́b ébəgá Lévi, nə́ é bə̄gə ewɔ́lī élad amvóé Ńtondôbə nə́ bə́ tə́bə̄ á mís mə́ Ńtondôbə, bə́ sye nyé bə́ və́ bod ǹtótōmaamaa á dzwé díé á zaa kwí ámōs yə aná. 9Asú tē Lévi a ndzí kig bǐ ngab ngə́ tiga bân bəbə́nyāŋ. Ǹtondôbə énye a nə́ ngab elíg dzābá ḿból Ńtondôbə Zambá woe a ngákad nyé. 10Mə ngátɔbɔ á ńkǒl á yōb anə́ éyɔŋ ósú, məmǒs mə̄wóm mə́nyi, məlú mə̄wóm mə́nyi, ńdɔ̄ fə Ǹtondôbə a ngáwóg mā, eyɔ̌ŋ tē ńdɔ a ndzí kig wa dzâ. 11Vədá, ńdɔ Ǹtondôbə ǎ kad ma nâ: “Kódógó á sí, kələ tə́bə̄ á ńlō áyɔŋ dí nə́ bə́ kə nɔŋ é sí yā mə̄ ngákan sɔŋ nâ mayi və́ bēsiǎ bābá.”